Id-Direttiva tal-Kummissjoni 2002/36/KE
tad-29 ta' April 2002
li temenda ċerti Annessi tad-Direttiva tal-Kunsill 2000/29/KE dwar il-miżuri protettivi kontra l-introduzzjoni fil-Komunità ta' organiżmi perikolużi għall-pjanti jew prodotti tal-pjanti u kontra t-tixrid tagħhom fil-Komunità
IL-KUMMISSJONI TA’ KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2000/29/KE tat-8 ta' Mejju 2002 dwar il-miżuri protettivi kontra l-introduzzjoni fil-Komunità ta' organiżmi perikolużi għall-pjanti jew għall-prodotti tal-pjanti u kontra t-tixrid tagħhom fi ħdan il-Komunità [1], kif emendata l-aħħar bid-Direttiva tal-Kummissjoni 2002/28/KE [2], u b'mod partikolari bit-tieni paragrafu, subparagrafi (ċ) u (d) tal-Artikolu 14, tagħha,
Billi:
(1) Għandhom jittieħdu miżuri biex jipproteġu lill-Komunità kontra l-Anisogramma anomala (Peck) E. Müller, l-Anoplophora glabripennis (Motschulsky) u n-Naupactus leucoloma Boheman, organiżmi perikolużi li s'issa ma kienx magħruf li jinstabu fil-Komunità.
(2) Il-provedimenti attwali kontra l-Liriomyza bryoniae (Kaltenbach) għandhom ikunu modifikati billi jkunu ristretti għal żoni protetti fl-Irlanda u fir-Renju Unit (l-Irlanda ta' Fuq) fejn ġie determinat li dan l-organiżmu m'huwiex preżenti.
(3) Il-lista ta' pjanti li jġorru l-Liriomyza huidobrensis (Blanchard) u l-Liriomyza trifolii (Burgess) għandha tkun modifikata biex tikkunsidra l-informazzjoni aġġornata fuq ir-relazzjoni bejn dawn l-organiżmi perikolużi u l-pjanti li jġorruhom magħhom.
(4) Billi kontinwament qed jinstabu l-Bemisia tabaci Genn., il-Liriomyza sativae (Blanchard), l-Amauromyza maculosa (Malloch), il-Liriomyza huidobrensis (Blanchard), il-Liriomyza trifolii (Burgess) u t-Thrips palmi Karny fuq il-merkanzija, il-provvedimenti attwali dwar il-miżuri protettivi kontra l-introduzzjoni fi u t-tixrid fil-Komunità għandhom ikunu mtejba, bil-ħsieb li jassiguraw protezzjoni iktar effettiva,.
(5) Dawn il-miżuri protettivi mtejba għandhom jinkludu l-użu ta' passaport tal-pjanti għall-pjanti jew prodotti tal-pjanti li joriġinaw fil-Komunità u ċertifikat fitosanitarju għall-pjanti jew prodotti tal-pjanti li joriġinaw f'pajjiżi terzi.
(6) Il-provvedimenti attwali kontra rhizomania għandhom ikunu modifikati biex jirreflettu l-konklużjonijiet ta' Grupp ta' Xogħol tal-Kummissjoni li stmaw ir-riskju fitosanitarju assoċjat ma' dan l-organiżmu perikoluż fiż-żoni protetti rilevanti rikonoxxuti fil-Komunità.
(7) Il-provedimenti t'issa kontra t-Tilletia indica Mitra għandhom ikunu modifikati biex jieħdu kont ta' l-informazzjoni aġġornata dwar il-preżenza ta' dan l-organiżmu perikoluż fl-Afrika t'Isfel.
(8) L-elenkar ħażin ta' Malta u Ċipru bħala pajjiżi non-Ewropej għandu jkun rettifikat f'Anness IV, Parti A, Sezzjoni I, punt 34, u Anness V, Parti B, Sezzjoni I, punt 7(b), tad-Direttiva 2000/29/KE.
(9) L-emendi jaqblu mat-talbiet ta’ l-Istati Membri konċernati.
(10) Għalhekk, l-Annessi rilevanti tad-Direttiva 2000/29/KE għandhom jiġu emendati skond dan.
(11) Il-miżuri pprovduti f'din id-Direttiva jaqblu ma’ l-opinjoni tal-Kumitat Permanenti tas-Saħħa tal-Pjanti,
ADOTTAT DIN ID-DIRETTIVA:
Artikolu 1
L-Annessi I, II, IV u V tad-Direttiva 2000/29/KE huma hawnhekk emendati kif indikat fl-Anness ta' din id-Direttiva.
Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti u l-provvedimenti amministrattivi neċessarji biex jikkonformaw ma' din id-Direttiva fl-1 ta' April 2003. Għandhom jinfurmaw lill-Kummissjoni b'dan minnufih.
Meta l-Istati Membri jadottaw dawn il-miżuri, għandhom jagħmlu referenza għal din id-Direttiva jew jakkumpanjaw il-pubblikazzjoni uffiċjali b'referenza għaliha. Il-proċedura ta' referenza tiġi adottata mill-Istati Membri.
2. L-Istati Membri għandhom jikkomunikaw minnufih lill-Kummissjoni l-provvedimenti prinċipali tal-liġi domestika li huma jadottaw fil-qasam kopert minn din id-Direttiva. Il-Kummissjoni għandha tinforma b'dan lill-Istati Membri l-oħra.
Artikolu 3
Din id-Direttiva għandha tidħol fis-seħħ fil-jum ta' wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Magħmula fi Brussel, 29 ta' April 2002.